Shaleen Surtie-Richards: Premier vra staatsbegrafnis; reëlings bekendShaleen Surtie-Richards. Die begrafnisreëlings vir die ontslape aktrise Shaleen Surtie-Richards is bekend gemaak. Sy het Maandagoggend in die ouderdom van 66 gesterf. Surtie-Richards was bekend vir haar vertolking van die rol van Nenna in die destydse M-Net-sepie Egoli en Fiela Komoetie in die oorspronklike rolprentweergawe van Fiela se kind. Sy sal Sondag 13 Junie om 14:30 ter ruste gelê word by die Durbanville Memorial Park in Kaapstad. Weens Covid-19-inperkingsmaatreëls sal slegs 36 mense by die diens toegelaat word, maar die diens sal ook regstreeks gestroom kan word. Intussen het Alan Winde, Wes-Kaapse premier, aangedui dat hy aan pres. Cyril Ramaphosa gaan skryf om ŉ spesiale provinsiale begrafnis vir Surtie-Richards te versoek. Surtie-Richards se familie ondersteun dié versoek. Volgens die beleid vir staatsbegrafnisse, kan kategorie 2‑ spesiale provinsiale begrafnisse gehou word vir “vooraanstaande mense wat spesifiek aangewys word deur die president van Suid-Afrika op versoek van die premier van ŉ provinsie”. Surtie-Richards is op Upington gebore en het in Kaapstad grootgeword. Haar werk het verlede jaar deel geword van die Suid-Afrikaanse Legendes-museum. Sy het in haar loopbaan as aktrise meer as 40 gesogte toekennings ingeoes, waaronder die Fleur du Cap-toekenning vir haar rol in die teaterverwerking van Shirley Valentine. “Die nasie het ŉ reus verloor wat onthou sal word vir haar groot talent en bydrae tot ons kreatiewe bedryf. My medelye gaan uit na haar familie, vriende en geliefdes gedurende hierdie moeilike tyd en ons sien uit na ŉ positiewe reaksie op ons versoek aan pres. Ramaphosa,” het Winde gesê. Sou Ramaphosa die versoek toestaan, sal die begrafnisdiens steeds op 13 Junie in Kaapstad plaasvind.